寧陵阻風雨寄都下親舊
作者：梅堯臣
朝代：宋

paragraphs: 晝夜風不止，寒樹嚎未休。
人言雨殺風，雨急風未柔。
獨扶慈母喪，淚與河水流。
河水有冬竭，淚泉長在眸。
予生五十二，再解官居憂。
昨者母疾亟，骨肉相聚愁。
橐中無一錢，緩急何可求。
母當臨終時，囑我貧莫羞。
隨宜具棺斂，厚貸壓人頭。
死事定無益，生償且無由。
泣涕聽母言，心腸如剜鉤。
小子雖不令，長養恩曷酬。
旦夕期速平，後事勿預謀。
願母强藥食，更延百千秋。
固云莫望我，我魂已飛遊。
語畢忽奄逝，撫膺呼裂喉。
未能一物備，迷亂將安投。
艱窘見風義，乃有令朋儔。
致賻或錢帛，最力李與劉。
禁省及石渠，奠助日不周。
裴楊乞銘蓋，文篆古復遒。
潭饒兩大艦，朝索暮泛浮。
哀憐荷君子，才德慙未脩。
三日違大梁，兩宿此遲留。
聊書同些挽，試託楚人謳。